 NA WINNIE ONYANDO RIPOTI ya Mdhibiti wa Bajeti ya hivi punde sasa inaonyesha kuwa Kaunti ya Nairobi inaongoza kwa kukanyagia malipo ya waliotoa huduma. Kwenye ripoti hiyo, Kaunti ya Nairobi inaongoza kwa malimbikizo ya Sh107.33 bilioni ikifuatiwa na Kiambu inayozongwa na madeni ya Sh5.96 bilioni, Wajir Sh5.51 bilioni, Mombasa Sh4.29 bilioni na Murang’a Sh3.65 bilioni. Kwa upande mwingine kaunti zilizo pazuri ni Elgeyo Marakwet iliyorekodi madeni ya Sh18.6 milioni, Lamu Sh72.3 milioni, Nyamira Sh78.67 milioni na Nyeri Sh79.3 milioni. Mdhibiti wa Bajeti (CoB) Dkt Margaret Nyakang’o, katika ripoti ya Mapitio ya Utekelezaji wa Bajeti ya Kaunti katika mwaka wa kifedha wa 2022/2023, alihusisha ongezeko hilo na kuchelewa kwa Hazina ya Kitaifa kutoa mgao wa fedha kwa kaunti na kusitasita kwa baadhi ya viongozi waliochaguliwa mwaka 2022. “Kiwango cha juu cha madeni kinahusishwa na Hazina ya Kitaifa kuchelewa kutoa mgao wa fedha na pia kuregarega kwa baadhi ya viongozi wa kaunti,” akasema Dkt Nyakang’o kwenye ripoti hiyo. Mnamo Machi 2023, CoB alisema kuwa ofisi yake haikuweza kutekeleza jukumu lake la ukaguzi ili kuthibitisha malipo ya madeni yaliyoidhinishwa kwa sababu hawakuweza kufikia rekodi za akaunti za benki za kaunti. Hata hivyo aliagiza kaunti zote zilizo na madeni zinazosubiri kukamilisha mchakato wa uthibitishaji kuwasilisha orodha kamili ya madeni ambayo hayajashughulikiwa ili CoB ifuatilie na kwamba madeni yote yanayosubiri kuthibitishwa yanapaswa kuratibiwa katika malipo ya kwanza katika bajeti. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  